ประกาศกระทรวงสาธารณสุข (ฉบับที่ 11) พ.ศ. 2546 เรื่อง บัตรประจำตัวพนักงานเจ้าหน้าที่ ตามพระราชบัญญัติคุ้มครองสุขภาพของผู้ไม่สูบบุหรี่ พ.ศ. 2535

ประกาศกระทรวงสาธารณสุข
ประกาศกระทรวงสาธารณสุข
(ฉบับที่ ๑๑) พ.ศ. ๒๕๔๖
เรื่อง
บัตรประจำตัวพนักงานเจ้าหน้าที่ ตามพระราชบัญญัติ
คุ้มครองสุขภาพของผู้ไม่สูบบุหรี่
พ.ศ. ๒๕๓๕[๑]
 

อาศัยอำนาจตามความในมาตรา
๘ แห่งพระราชบัญญัติคุ้มครองสุขภาพของผู้ไม่สูบบุหรี่ พ.ศ. ๒๕๓๕
รัฐมนตรีว่าการกระทรวงสาธารณสุข
ออกประกาศกำหนดแบบบัตรประจำตัวพนักงานเจ้าหน้าที่ไว้ ดังต่อไปนี้

ข้อ ๑
ให้ยกเลิกประกาศกระทรวง (ฉบับที่ ๔) พ.ศ. ๒๕๓๕
ออกตามความในพระราชบัญญัติคุ้มครองสุขภาพของผู้ไม่สูบบุหรี่ พ.ศ. ๒๕๓๕
ว่าด้วยเรื่องบัตรประจำตัวพนักงานเจ้าหน้าที่ ตามพระราชบัญญัติคุ้มครองสุขภาพของผู้ไม่สูบบุหรี่
พ.ศ. ๒๕๓๕ ลงวันที่ ๒๕ สิงหาคม ๒๕๓๕

ข้อ ๒
บัตรประจำตัวพนักงานเจ้าหน้าที่ให้ใช้ได้หกปีนับแต่วันออกบัตร
เว้นแต่บัตรประจำตัวสำหรับเจ้าหน้าที่ของรัฐที่มีวาระการดำรงตำแหน่งน้อยกว่าหกปีให้ใช้ได้จนถึงวันที่ผู้ถือบัตรครบวาระการดำรงตำแหน่ง

ข้อ ๓
บัตรประจำตัวพนักงานเจ้าหน้าที่ให้เป็นไปตามแบบท้ายประกาศกระทรวงนี้

ข้อ ๔
รูปถ่ายติดบัตรประจำตัวพนักงานเจ้าหน้าที่
ให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัว ขนาด ๒.๕ x ๓.๐
เซนติเมตร ครึ่งตัว หน้าตรง ไม่สวมหมวก แต่งเครื่องแบบปฏิบัติราชการ
เครื่องแบบพิธีการ เครื่องแบบเจ้าหน้าที่ของรัฐที่ซึ่งตนสังกัด
ชุดสากลหรือชุดไทยพระราชทาน

ข้อ ๕
ให้ปลัดกระทรวงสาธารณสุขหรือผู้ที่ได้รับมอบหมายเป็นผู้ออกบัตรประจำตัวสำหรับพนักงานเจ้าหน้าที่
สำหรับข้าราชการสังกัดส่วนกลาง ยกเว้นข้าราชการกรุงเทพมหานคร

ข้อ ๖
ให้ผู้ว่าราชการกรุงเทพมหานครหรือผู้ที่ได้รับมอบหมายเป็นผู้ออกบัตรประจำตัวสำหรับพนักงานเจ้าหน้าที่
สำหรับผู้บริหารกรุงเทพมหานคร และข้าราชการกรุงเทพมหานคร

ข้อ ๗
ให้ผู้ว่าราชการจังหวัดหรือผู้ที่ได้รับมอบหมายเป็นผู้ออกบัตรประจำตัวพนักงานเจ้าหน้าที่
เป็นข้าราชการซึ่งปฏิบัติงานในสำนักงานที่มีที่ตั้งในเขตจังหวัด
ข้าราชการหรือพนักงานองค์กรปกครองส่วนท้องถิ่นตามกฎหมายว่าด้วยเทศบาล
กฎหมายว่าด้วยองค์กรบริหารส่วนตำบล และกฎหมายว่าด้วยบริหารราชการเมืองพัทยา


ประกาศ ณ วันที่ ๓๑
มีนาคม พ.ศ. ๒๕๔๖
สุดารัตน์ เกยุราพันธุ์
รัฐมนตรีว่าการกระทรวงสาธารณสุข
[เอกสารแนบท้าย]

๑.
แบบบัตรประจำตัวพนักงานเจ้าหน้าที่ ท้ายประกาศกระทรวงสาธารณสุข (ฉบับที่ ๑๑) พ.ศ.
๒๕๔๖ ตามพระราชบัญญัติคุ้มครองสุขภาพของผู้ไม่สูบบุหรี่ พ.ศ. ๒๕๓๕

(ดูข้อมูลจากภาพกฎหมาย)












วัชศักดิ์/ผู้จัดทำ
๑๘ กุมภาพันธ์ ๒๕๕๒
รัศม์วรรณวลัย/ตรวจ
๑๙ กุมภาพันธ์ ๒๕๕๒
















[๑]
ราชกิจจานุเบกษา เล่ม ๑๒๐/ตอนพิเศษ ๗๑ ง/หน้า ๒/๓๐ มิถุนายน ๒๕๔๖